ועדת הכלכלה, כנסת 24, פרוטוקול מספר 309, 2022-10-30 12:30

מיכאל ביטון: אמרנו שמקפיאים.

ברוריה מנדלסון: אנחנו מציעים לקבוע הוראת מעבר למשך שלוש שנים מיום כניסתן לתוקף של התקנות האלו.

ברוריה מנדלסון: שירות שנקבע לו תשלום בתקנות הקיימות, התעריף שייגבה עבורו יהיה 50% מאותו תשלום או ממה שחברת הדואר תקבע, לפי הנמוך מביניהם.

בן חורין: או מה שיהיה קבוע בתקנות, לפי הנמוך מביניהם.

בן חורין: באנו עם ההסדר הכולל שאומר שמקבלי הקצבה כפי שהגדרנו אותם ישלמו 50% מהתעריף שיקבע הדואר לאחר הסרת הפיקוח על התעריפים של השירותים האלה.

בן חורין: לבקשתך, אדוני היושב ראש, להבטיח שהמחירים לא יעלו להם בצורה משמעותית, הצענו את ההסדר הבא: 50% או הקפאת התעריף בשלוש השנים הקרובות בגין כל שירות שיש לגביו תעריף עבור האוכלוסיות האלו, לפי הנמוך מביניהם.

בן חורין: אם התעריף שקבוע כיום בתקנות יהיה יותר נמוך - הם יקבלו אותו, ואם 50% ממה שיקבע הדואר יהיה היותר נמוך - הם יקבלו אותו.

מיכאל ביטון: עוד יותר טוב.

ברוריה מנדלסון: נבהיר ששירות כספי מתייחס לשירותים שמנויים בסעיף 88א(א)(1) ו-(3) לחוק.

איתי עצמון: מה הם השירותים האלה?

ברוריה מנדלסון: קבלת כספים לחשבון סילוקים, העברתם וסילוקם, או הנפקת המחאה בנקאית.

אורן לביאן: זה מתייחס רק לשירותים שנקבע להם תשלום, לא לשירותים שכתוב שהם ללא תשלום.

איתי עצמון: אותה תחילה תימחק?

ברוריה מנדלסון: כן.

איתי עצמון: התחילה היא מיום הפרסום?

זיו ברק: החצי שנה זו ספירה אחורה, נכון?

אורן לביאן: שישה חודשים ברציפות.

איתי עצמון: אחורה כולל לפני יום התחילה.

אורן לביאן: אתם ערוכים לזה?

ברוריה מנדלסון: אתם ערוכים לעשות את זה באופן מיידי?

מיכאל ביטון: אולי תתנו להם 30 יום.

זיו ברק: עדיף לתת לנו.

ברוריה מנדלסון: אין בעיה.

מיכאל ביטון: 30 יום מיום פרסום התקנות ברשומות.

מיכאל ביטון: מי בעד התקנה כפי שהוקראה?

איתי עצמון: אני מבקש שתינתן לנו גמישות אם יהיה צורך בתיקונים טכניים.

מיכאל ביטון: כן, תיקוני עריכה.

איתי עצמון: אנחנו ננסח לפי העקרונות שהוקראו כאן.

איתי עצמון: התקנות האלה טעונות גם אישור ועדה וגם הסכמה של שר האוצר.

נעם שרלו בריגה: לנו אין התנגדות לתקנות.

מיכאל ביטון: מי בעד התקנה כפי שנוסחה ותוקנה, כולל האפשרות לתיקוני עריכה לשוניים על פי העקרונות?

מישאל וקנין: לגבי מערכות מידע, האם נוכל לקבל עוד 30 יום?

ברוריה מנדלסון: כן.

מיכאל ביטון: אוקי, יינתנו 60 יום.

מיכאל ביטון: מי בעד התקנה כפי שהוצגה ונוסחה, לרבות האפשרות לתיקוני עריכה לשוניים בהתאם לרוח הדברים שהוקראו?

מיכאל ביטון: מי נגד, מי נמנע?

מיכאל ביטון: בעד – פה אחד

מיכאל ביטון: סיימנו את עמל החקיקה.

מיכאל ביטון: בשבילי זה רגע מרגש לקדם עוד רפורמה במדינה, את הרפורמה בעולם הדואר.

מיכאל ביטון: חובת ההוכחה תהיה על משרד התקשורת ועל הדואר להראות לנו תוך חצי שנה, שנה שיפור בתפקוד הכלכלי של הדואר, בשירותים.

מיכאל ביטון: אנחנו פה כדי לבדוק אתכם.

מיכאל ביטון: קיבלתם עכשיו את הקידום של הנושאים שהעליתם, אבל אנחנו נבדוק אתכם בעוד חצי שנה, בעוד שנה כדי לראות שהדברים הם לתועלת הציבור.

מיכאל ביטון: אני שמח שדאגנו לאוכלוסיות מוחלשות בהיבטים של עלויות ושמירה על התעריפים עבורן בשנים הקרובות.

מיכאל ביטון: עד שנראה מה יקרה עם הדואר, אם הוא באמת יצא להפרטה, בינתיים הוא צריך לעשות הבראה.

מיכאל ביטון: מטרת ההבראה היא בפני עצמה, היא ללא תלות בהפרטה עתידית.

מיכאל ביטון: זה גוף ציבורי שצריך לתפקד, לעבוד, להיות עם איזון תקציבי ושירות טוב לאזרחים.

מיכאל ביטון: אנחנו מסכמים פה שנה ביחד - עידית, מנהלת הוועדה, איתי, היועץ המשפטי, ליאור, דובר הוועדה, המ.מ.מ שתמך בנו, הסדרנים שאיתנו פה, משמר הכנסת, ערוץ הכנסת, כל האחרים.

מיכאל ביטון: אנחנו נפרדים זמנית.

מיכאל ביטון: אני לא יודע אם אני אחזור לוועדת כלכלה, אבל היה לי כבוד גדול להוביל את הוועדה הזאת שאמונה על שמונה משרדי ממשלה, אמונה על הפעילות הגדולה ביותר של תשתיות, השקעות ופיתוח של הממשלה.

מיכאל ביטון: לוועדה הזאת יש הצלחות רבות בשנה הזאת - היא קידמה את הרפורמות הגדולות ביותר במשק, והיא שיאנית של חקיקה עם הסכמה של קואליציה ואופוזיציה במעל 90% מההצבעות.

מיכאל ביטון: גם הדיון הזה מגיע לכאן בהסכמה.

מיכאל ביטון: אני רוצה לאחל למי שיוביל את הוועדה ולאנשי המקצוע המשך עשייה טובה בשנים הבאות, תודה רבה לכולם.

בן חורין: היושב ראש, תודה רבה לך ולכל צוות הוועדה הזאת, זכינו לעבוד עם שליחי ציבור ועובדי ציבור כמוכם.

בן חורין: תודה לצוות משרד התקשורת שעמל בדבר הזה, למשרד האוצר ולכל השותפים שלנו.